medieval-data/medieval-letters huggingface dataset:
LXIV.  Ad Hugonem Antissiodorensem episcopum.--Facultatem ei tribuit conferendi ecclesiis canonicorum et monachorum ecclesias quas laici obtinuerant.   (Anno 1120, Jan. 3.) [BOUQUET,  Recueil,  XV, 232.]
Author: Calixtus II

CALIXTUS episcopus, servus servorum Dei, venerabili fratri HUGONI Antissiodorensi episcopo, salutem et apostolicam benedictionem.

Religiosis fratrum nostrorum desideriis non solum favere, sed ad ea debemus ipsorum animos incitare. Desideras siquidem, frater charissime, ut quaedam episcopatus tui ecclesiae ad honorem Dei per ejus gratiam regulariter ordinentur. Nos itaque bonae voluntati tuae paterno gratulantes affectu, tibi licentiam indulgemus in commissis tibi ecclesiis, in quibus videlicet clerici saeculares sunt, canonicos regulares vel monachos religiosos de ecclesiis parochiae tuae ordinandi. Praeterea magnam de tua religione fiduciam obtinentes, liberam tibi, dictante justitia, concedimus facultatem conferendi ecclesiis regularium fratrum canonicorum, sive monachorum in tua parochia existentium ecclesias quasdam, quas injuste laici consueverant obtinere. Ad haec fraternitati tuae canonicam majoris ecclesiae ordinationem ac dispositionem nec non et caeterarum episcopatus tui ecclesiarum, auctoritate sedis apostolicae confirmamus, ut videlicet tam ecclesiae quam monasteria debitam tibi tanquam Patri et magistro reverentiam prorsus exhibeant, sicut etiam tuis catholicis praedecessoribus exhibuisse noscuntur. Si quis autem adversus haec audaci temeritate proruperit, donec satisfecerit, ecclesiasticae satisfaciat ultioni. Data Cluniaci, III Nonas Januarii, indict. XIII.
LXVII.  Ad B[erardum] Matisconensem et G[ualterium] Cabilonensem episcopos.--Significat se Trenorciensis monasterii altaria consecrasse, et coemeterium benedixisse.   (Anno 1120, Jan. 14.) [MANSI,  Concil.,  XXI, 205.]
Author: Calixtus II

CALIXTUS episcopus, servus servorum Dei, venerabilibus B. Matisconensi, et G. Cabilonensi, episcopis, salutem et apostolicam benedictionem.

Dilectioni vestrae notum fieri volumus, quia nos nuper Trenortium venientes, abbatis et fratrum ejusdem loci petitionibus altaria consecravimus, coemeterium benediximus; ibique aquam benedictam fundentes, terminos circumquaque poni praecepimus. Infra quos videlicet terminos, sicut per cruces juxta terrae consuetudinem distinctae sunt, captiones, depraedationes, assultus, vel aliquid hujusmodi fieri et prohibuimus, et penitus prohibemus. Si quis igitur huic nostrae constitutioni contraire audaci temeritate praesumpserit, a divinis officiis, donec satisfecerit, suspendatur: quicunque vero observator exstiterit, omnipotentis Dei, et apostolorum ejus, benedictionem et gratiam consequatur. Datum Matiscone, XIX Kal. Febr., indict. XIII.
LXIX.  A[delberto] abbati Schafhusensi significat se monasterii tutelam suscepisse.   (Anno 1120, Jan. 14.) [NEUGART,  Cod. diplom. Aleman.  II, 46.]
Author: Calixtus II

CALIXTUS episcopus, servus servorum Dei, dilectis filiis A. Scaphusensi abbati et ejus fratribus, salutem et apostolicam benedictionem.

Suggerentibus nobis venerabili fratre notro B. Treverensi archiepiscopo et Hu. scholastico, ecclesiam vestram et bona ejus in beati Petri tutelam et protectionem suscipientes scriptorum nostrorum munimine roboravimus et venerabili fratri nostro Vo. Constantiensi episcopo super ea, quae inter eum et vos agitur, querimonia litteras misimus. Idcirco nobis minus competens visum est, vestrae iterum ecclesiae per fratrem vestrum M. privilegium destinare, aut alias de eadem querimonia litteras replicare. Illud autem omnino petimus et rogamus ut pro nobis et pro catholicae Ecclesiae unitate orationes ad Deum assiduas effundatis, et in illa, quae Christus est, unitate attentius maneatis. Rogamus etiam, sicut aliis jam litteris rogavimus, ut nobis unum ex vestris fratribus dirigatis, qui et Teutonicam linguam noverit et Latinam. Data Matiscone XVIII Kal. Febr.
LXX.  Parthenonis Pulchriloci privilegia confirmat.   (Anno 1120, Jan. 23.) [DE LA MURE,  Hist. ecclés. de Lyon,  p. 300.]
Author: Calixtus II

CALIXTUS episcopus, servus servorum Dei, dilectae filiae PETRONILLAE abbatissae monasterii Sanctae Mariae de Fonte Ebraudi, et ejus sororibus, salutem et apostolicam benedictionem.

Quae divini amoris intuitu a quibusque fidelibus, de suo jure Dei Ecclesiis offeruntur, inconvulsa debent illibataque servari. Siquidem filius noster Lugdunensis Ecclesiae archidiaconus Theotardus, et camerarius Chotardus, Pontius canonicus, nec non et viri nobiles Bonus Par cum uxore sua Tubelle ac filiis, et Dalmaticus cum filiis suis Dalmatio et Pontio, divina gratia inspirante, praedium suum qui antiquitus Mons Chotardi, nunc vero Pulcher Locus appellatur, vestro monasterio contulerunt. Volumus praeterea et praecipimus quod dona quae fecit Gandemarus Carpinellus annuente uxore, et Joanne fratre suo, pro remedio animarum suarum in provincia vocata de Fores integra in posterum remaneant et inconcussa. Quod nimirum donum venerabilis frater noster Humbaldus Lugdunensis archiepiscopus, cum praedicto archidiacono nostra petiit auctoritate firmari. Nos ergo eorum petitionibus annuentes, praedicti praedii donationem, cum ecclesia quae in eo constructa est et caetera quae a supradictis personis seu a quibuslibet viris de jure suo ei collocata sunt, aut in futurum largiente Deo conferri contigerit, praesentis scripti pagina vestro monasterio confirmamus. Nulli ergo omnino hominum facultas sit supradictum locum, et quae ad eum pertinent a vestri coenobii unitate ac subjectione subtrahere, possessiones ejus auferre, vel ablatas retinere vel minuere, sed omnia integra conserventur, ancillarum Dei et pauperum usibus profutura. Ego Calixtus catholicae Ecclesiae episcopus confirmavi. Datum Lugduni per manum Chrisogoni, sanctae Romanae Ecclesiae diaconi cardinalis ac bibliothecarii, X Kal. Februarii, Incarnationis Dominicae anno 1120, pontificatus autem domni Calixti papae II anno primo.
LXXI.  Ad Marbodum episcopum Redonensem.--De sententia excommunicationis prolata in abbatem et monachos S. Melanii.   (Anno 1120, Febr. 5.) [BALUZ.,  Misc.  III, 14.]
Author: Calixtus II

CALIXTUS episcopus, servus servorum Dei, venerabili fratri MARBODO Redonensi episcopo, salutem et apostolicam benedictionem.

Prudentiae tuae gratias agimus quod datam super abbatem Sancti Melanii et monachos pro contumacia sua excommunicationis sententiam firmiter hactenus observasti. Rogamus autem et praecipimus ut et deinceps id ipsum facias, donec canonicis secundum mandatum nostrum plenarie revestitis, abbas ipse cum monachis et cum canonicorum testificatione ad nos veniat, et de contemptu nostro Ecclesiae judicio satisfaciat. Data Viennae Nonis Februarii.
LXXII.  Privilegium pro monasterio S. Mariae Bonaevallis.   (Anno 1120, Febr. 7.) [MANRIQUE,  Annal. Cisterc.,  I, 94.]
Author: Calixtus II

CALIXTUS episcopus, servus servorum Dei, dilectis filiis JOANNI abbati monasterii Sanctae Mariae de Bonavalle, et ejus fratribus tam praesentibus quam futuris in perpetuum.

Etsi nos universis Ecclesiae filiis debitores ex apostolicae sedis benevolentia existimamus, vobis tamen propensiori convenit charitatis studio providere. In Viennensis siquidem Ecclesiae adhuc regimine positi, sapientium ac religiosorum virorum consilio locum vestrum elegimus, et vos assensu charissimi filii nostri Stephani Cisterciensis abbatis, de ipso venerabili ac religioso Cisterciensi monasterio assumptos, in eo statuimus ut ibi deinceps religionis monasticae disciplina, protegente Domino conservetur. Vestris ergo, filii in Christo charissimi, petitionibus annuentes, vos et praedictum locum vestrum sub apostolicae sedis tutela suscipimus, et vestra omnia beati Petri patrocinio communimus; confirmamus insuper vobis omnem terram quae Bonus Fons nominatur, mansum Asueni, cum terris et silvis Sinconis militis de Bellovisu, Garini de Pineto, Guillelmi de Castellione . . , mansum de Ribato ex concessione Guillermi abbatis Sancti Theodorici, et fratrum ejus, etc., etc. Decernimus, itaque ut nemini liceat vos et vestrum monasterium temere perturbare, aut possessiones ejus auferre, vel ablatas retinere, minuere, vel temerariis vexationibus fatigare, sed omnia integra et illibata conserventur eorum pro quorum sustentatione ac gubernatione concessa sunt, usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo, tertiove commonita, si non congrua satisfactione emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Calixtus Ecclesiae catholicae episcopus. Datum Viennae per manum Grisogoni, sanctae Romanae Ecclesiae diaconi cardinalis ac bibliothecarii, VII Idus Februarii, indictione tertia, Incarnationis Dominicae anno millesimo centesimo vicesimo.
LXXIII.  Ad Umbaldum archiepiscopum Lugdunensem.--Adversus vastatores villae de Monte Godino.   (Anno 1120, Febr. 10.) [MANSI,  Concil.,  XXI, 214.]
Author: Calixtus II

CALIXTUS episcopus, servus servorum Dei, charissimo et venerabili fratri UMBALDO Lugdunensi archiepiscopo, salutem et apostolicam benedictionem.

Venerabilis fratris nostri B. episcopi et ecclesiae Matiscensis ad nos querela pervenit, quod parochiani tui, videlicet Wicardus de Anton. et Guido incatenatus Matiscensis Ecclesiae in villa de Monte Godino gravamen et injurias inferre non desinunt, locum ipsum pravis exactibus affligentes. Unde fraternitati tuae injungimus ut eos diligenter commoneas, quatenus aut res ecclesiasque liberas dimittant, aut in tua vel ipsius Matiscensis episcopi curia inde justitiam faciant. Quod si contempserint, tu de eis, tanquam de sacrilegis, plenam pro tui officii debito justitiam exsequaris. Data Viennae, IV Idus Februarii.
LXXVI.  Ad Arelatensem, Aquensem et Ebredunensem archiepiscopos et caeteros episcopus per provinciam.   (Anno 1120, Febr. 18.) [DE BELZUNCE  Antiquité de l' Église de Marseille,  tom. I, p. 422.]
Author: Calixtus II
Date:  [GUILLELMO]

CALIXTUS episcopus, servus servorum Dei, venerabilibus fratribus ATTONI Arelatensi, FULCONI Aquensi, et Ebredunensi archiepiscopis, et caeteris episcopis per provinciam, salutem et apostolicam benedictionem.

Massiliense monasterium ad Romanam specialiter Ecclesiam pertinere, vestra, ut credimus, dilectio non ignorat. Quamobrem fraternitatem vestram rogamus et praecipimus, ut possessiones omnes, quas locus idem per triginta et amplius annos tenuisse cognoscitur, quietas et jam in posterum dimittatis. Si quis autem juris quidquam in eis se habere confidit, sedem apostolicam adeat, et nos ei plenaria potestate justitiam faciemus. Datum Valentiae XII Kal. Martii.
LXXX.  Episcopis, abbatibus, clericis,  etc.,  per Emeritanam et Bracarensem provincias constitutis significat se Didaco archiepiscopo Compostellano vices suas in eorum partibus commisisse.   (Anno 1120, Febr. 27.) [FLOREZ,  ubi supra,  p. 295.]
Author: Calixtus II

CALIXTUS episcopus, servus servorum Dei, dilectis fratribus et coepiscopis, abbatibus, clericis, principibus, et caeteris fidelibus per Emeritanam et Bracarensem provincias constitutis, salutem et apostolicam benedictionem.

Antiqua sedis apostolicae institutio exigit, et charitatis debitum nos compellit, eos qui et prope et qui longe sunt positi visitare et saluti omnium sollicite providere. Quamobrem, filii in Christo charissimi, necessarium duximus venerabili fratri nostro D. Compostellano archiepiscopo in partibus vestris vices nostras committere, qui una vobiscum quae apud vos fiunt ecclesiastica negotia diligenter audiat, et opportunitatibus vestris et ecclesiarum vestrarum sedula sustentatione provideat. Rogamus itaque universitatem vestram et praecipimus, ut eum tanquam vicarium nostrum reverenter suscipere atque debita ei humilitate obedire sicut B. Petri filii procuretis. Praeterea cum opportunitas ecclesiasticae utilitatis exegerit, ad ejus vocationem conveniatis, et synodales cum eo conventus ad honorem Domini celebretis, quatenus collaborantibus vobis corrigenda corrigere, et confirmanda possit per Dei gratiam confirmare. Dat. Valentiae III Kal. Martii.
LXXXI.  Speciales litterae ad Compostellanum archiepiscopum.   (Anno 1120, Feb. 27.) [FLOREZ,  ibid.  ]
Author: Calixtus II

CALIXTUS episcopus, servus servorum Dei, venerabili fratri DIDACO Compostellano archiepiscopo salutem et apostolicam benedictionem.

Et personam tuam et commissam tibi Ecclesiam quanta dilectionis gratia complectamur, operum exhibitio manifestat, Tibi enim super Emeritanam et Bracarensem provincias vices nostras commisimus, et B. Jacobi ecclesiam metropolitanae dignitatis gloria decoravimus. Hortamur itaque fraternitatem tuam et monemus in Domino, ut Romanae Ecclesiae beneficium recognoscas, et injunctam tibi obedientiam, ita cooperante Deo, adimplere studeas, quatenus et illis quorum tibi cura commissa est salubriter providere, et B. Petri semper possis gratiam promereri. Datis Valentiae III Kal. Martii.
LXXXII.  G[undisalvum] Colimbriensem et I[eronymum] Salmanticensem episcopos, jubet metropolitae Didaco obedire.   (Anno 1120, Mart. 2.) [FLOREZ,  ibid.,  p. 294.]
Author: Calixtus II

CALIXTUS episcopus, servus servorum Dei, venerabilibus fratribus et coepiscopis G. Colimbriensi, J. Salmanticensi salutem et apostolicam benedictionem.

Commissi nobis officii auctoritas nos compellit, ut pro Ecclesiarum omnium statu sollicite per Dei gratiam existamus. Idcirco, fratres charissimi, tam vobis quam vestris Ecclesiis duximus providendum, ut secundum suffraganeorum episcoporum consuetudinem caput ad quod debeatis recurrere habeatis. Porro sollicitudinem hanc venerabili fratri nostro et coepiscopo Didaco Compostellano providimus injungendam. Praecipimus itaque fraternitati vestrae ut ei super vos et reliquos vestrae provinciae episcopos et parochias archiepiscopo ex liberalitate sedis apostolicae constituto plenam deinceps obedientiam et reverentiam deferatis, et B. Jacobi Compostellanam Ecclesiam matrem vestram in posterum cognoscatis. Dat. apud Castrum Cristam, VI Nonas Martii.
LXXXIV.  Ad episcopos, principes, comites, milites et caeteros fideles per Hispaniam.   (Anno 1120, Mart. 4.) [FLOREZ,  Esp. sagr.  XX, 316.]
Author: Calixtus II

CALIXTUS episcopus, servus servorum Dei, dilectis fratribus et filiis episcopis, principibus, comitibus, militibus et caeteris fidelibus per Hispaniam, salutem et apostolicam benedictionem.

Egregiae memoriae Illefonsus rex defuncto genero nobilis recordationis Raymundo comite, fratre nostro, filium ejus regem instituit, et regnum ei per juramenta potentium stabilivit, prout vos ipsi certius cognovistis: postea vero ipsius pueri regis mater, praedicti regis filia, cum eum coronari fecissent, alia juramenta prioribus contraria violenter extorsit et ad filii sui destructionem maternae pietatis oblita conatus sui molimine intendit. Quod profecto quam impium sit, et omni rationi contrarium, omnis ratione utens facile potest advertere. Nec puer enim avi sui beneficio tam irrationabiliter defraudari, nec mater adversus filium tanta debuit nequitia animari, ut per eam quod filio juraverant, ad aliud cogerentur. Apostolica igitur auctoritate praecipimus ut pro sequentis juramenti extorsione, quae a praedicta regina facta est, nullus omnino dimittat, quin filio ejus primum observet inviolabiliter juramentum. Cum enim post jusjurandum legitime factum, aliud fieri non debuerit quod postea contra illud extortum est minime observandum est. Dat. Veneriis, IV Non. Martii
LXXXV.  Ad Pelagium Bracarensem episcopum.   (Anno 1120, Mart. 5.) [D. Rodrigue DA CUNHA  Catalogos dos bispos do Porto.  Porto, 1742, fol., part. II, p. 10.]
Author: Calixtus II

CALIXTUS episcopus, servus servorum Dei, venerabili fratri PELAGIO Bracarensi episcopo salutem et apostolicam benedictionem.

Portugalensis episcopatus ecclesias, quas Bracarensis Ecclesia usurpabat, domnus praedecessor noster sanctae memoriae Paschalis papa confratri nostro Hugoni Portugalensi episcopo, secundum antiquam terminorum definitionem, restituendas litterarum suarum auctoritate mandavit, quod cum minime impleretur, ipse canonicam, tam super easdem ecclesias, quam super contemptores, justitiam assecutus est. Qua postea similiter audaci temeritate comperta filius noster B. presbyter cardinalis, in partibus illis apostolicae sedis legatus, graviorem, sicut accepimus, inde in Burgensi concilio sententiam promulgavit. Nos itaque, praedicti domini nostri vestigia subsequentes, iterata sedis apostolicae praeceptione, mandamus, ut infra quadraginta dies, postquam ad te litterae istae pervenerint, praedicto fratri nostro Hugoni Portugalensi episcopo, easdem Ecclesias, cum rerum suarum facias integritate restitui. Alioquin nos ex tunc saepedicti domini nostri, et legati sui sententiam, aequitate canonica promulgatam, apostolicae sedis auctoritate confirmantes, tibi pontificale officium, donec ei satisfacias, interdicimus Dat. Beveris III Non. Martii.
LXXXVI.  Privilegium pro ecclesia S. Mariae Magdalenae Vesontionensis.   (Anno 1120, Mart. 11.) [Mémoires et documents inédits de la Franche-Comté, tom. II, p. 317.]
Author: Calixtus II

CALIXTUS episcopus, servus servorum Dei.

Confirmamus concessam a bonae memoriae Hugone Salinensi Bisuntino archiepiscopo, claustri vestri et domorum ei adhaerentium libertatem et conductum in urbe, sicut in ejusdem archiepiscopi chirographo continetur. Confirmamus etiam possessiones quae ab eodem fratre collatae sunt, videlicet mansum armarii capellani cum furno et appendiciis suis: vicum ad caput vestrae ecclesiae a parte orientis inter mansum Sibonis et Varnerii, et mansum Odonis a parte occidentis, viam a porta ejusdem civitatis usque ad refectorium vestrum a porta meridiana, terra quae est a porta Arenarum usque ad dormitorium canonicorum, sive vestita sit domibus aut vineis, sive vacua sit, nemus quod fetet juxta urbem . . . . . . . Bisuntii, ecclesiam Sancti Jacobi infra arenas cum appendiciis suis; mansum Remigii supra Dubim; mansum Constantini juxta molendinum in vico Baptenti, partem vicum Baptenti, redditus qui dicuntur Manaydae in torculari Naal, foragium vestrae quod expugnavistis duello contra Hubaldum de Abbans, terram ecclesiae vestrae sive sit vestita vineis aut domibus, sive vacua sit, tres solidos censuales in placito generali ex dono Stephani vice-comitis, decimas parochiae vestrae, sicut eas hactenus canonice possedistis, antiquas quoque et rationabiles consuetudines ipsius Ecclesiae ratas habere censemus. Datum Vapnuci V Idus Martii, indict. XIII, an. Incarnat. Dominicae 1120, pontificatus autem domni Calixti papae II an. II.
XCIII.  Oberto episcopo Cremonensi et ejus successoribus concedit jus abbatum monasterii S. Petri consecrandorum.   (Anno 1120, April. 23.) [UGHELLI,  Italia sacra,  IV, 600.]
Author: Calixtus II

CALIXTUS episcopus, servus servorum Dei, venerabili fratri OBERTO Cremonensi episcopo salutem et apostolicam benedictionem.

Et tuam, et Ecclesiae tuae atque civitatis fidelitatem ac devotionem, frater charissime, cognoscentes, consueta sedis apostolicae benignitate specialiter vos decrevimus honorare. Quamobrem dilectionis tuae petitionibus annuentes, abbatis monasterii Sancti Petri, quod in civitate tua situm est, consecrationem tibi et successoribus tuis ex apostolicae sedis liberalitate concedimus, salvo nimirum in omnibus jure, censu et reverentia sanctae Romanae, cui Deo auctore deservimus, Ecclesiae. Tua igitur interest, frater charissime, ita in concessione hac Romanae Ecclesiae benignitatem cognoscere, ut apud eam in posterum majora etiam possis per Dei gratiam obtinere. Si quis autem hujus concessionis nostrae paginam sciens contra eam temere venire tentaverit, nisi praesumptionem suam digna satisfactione correxerit, honoris et officii sui periculum patiatur, aut excommunicationis ultione plectatur. Datum apud Roncum veterem IX Kalend Maii.
XCVI.  Ad Joannem priorem Camaldulensem.--Privilegium monasterii Sextensis.   (Anno 1120, Maii 21.) [MITARELLI,  Annal. Camaldul.  tom. III, p. 285.]
Author: Calixtus II

CALIXTUS episcopus, servus servorum Dei, dilecto in Christo filio JOANNI Camaldulensium fratrum priori salutem et apostolicam benedictionem.

Quae religionis prospectu statuta sunt, firma debent perpetuitate servari, siquidem dominus praedecessor noster sanctae memoriae Paschalis papa Sextense monasterium, quod videlicet beati Petri juris est, et in solius apostolicae sedis tutela et dispositione existit, tibi, charissime in Christo Joannes prior, tuisque successoribus regendum disponendumque commisit, ut ibi per curam vestram et studium monastici ordinis disciplina cooperante Domino, servaretur, idem enim locus in spiritualibus et temporalibus admodum diminutus in religionis statum reformari posse per vos potissimum videbatur. Nos ergo et tuis, et fratrum tuorum petitionibus clementius annuentes, et praedicti loci meliorationi et apud Deum, et apud homines propensius intendentes, quod a praedicto domino nostro factum est, auctore Domino, confirmamus, et praefatum Sextense Sancti Salvatoris monasterium sub tuo tuorumque successorum regimine, dispositione et subjectione futuris temporibus permanere decernimus. Unde liberam vobis concedimus facultatem secundum congregationis vestrae consuetudinem abbatem in loco ipso per Dei gratiam statuendi, et monasterium in spiritualibus et temporalibus disponendi, omnem quae coenobio eidem a nostris praedecessoribus concessa est, libertatem praestante Domino confirmantes, salvo in omnibus apostolicae sedis jure et reverentia. Confidimus enim in Domino, quia per instantiam vestram et sollicitudinem saepe dictus locus et in religionis monasticae disciplinam reformabitur, et rerum temporalium accipiet incrementum. Si quis igitur paginae hujus tenore cognito, temere, quod absit! contraire tentaverit, honoris et officii sui periculum patiatur, aut excommunicationis ultione plectatur, nisi praesumptionem suam digna satisfactione correxerit. Ego Calixtus catholicae Ecclesiae episcopus SS. Ego Lambertus Ostiensis episcopus SS. Ego Deusdedit cardin. presbyter Sanctae Susannae SS. Ego Joannes presbyter cardinalis tituli Sancti Grisogoni SS. Ego Petrus diaconus cardinalis Sanctorum Cosmae et Damiani SS. Ego Gregorius diaconus cardinalis sancti Angeli SS. Ego Petrus diaconus cardinalis Sancti Adriani SS. Datum Vulterris per manum Grisogoni sanctae Romanae Ecclesiae diaconi cardinalis ac bibliothecarii, XII Kal. Junii, indictione XIII, Incarnationis Dominicae anno 1121, pontificatus autem domni Calixti II papae anno II.